উখিয়ায় বিজিবির অভিযানে প্রায় ৬ লক্ষাধিক টাকার মাদক দ্রব্য সহ ৩ পাচারকারীকে আটক করতে সক্ষম হয়েছে। ১৭ বিজিবির আওতাধীন মরিচ্যা যৌথ চেকপোষ্টের বিজিবি সদস্যরা বুধবার গভীর রাতে উখিয়া হতে কক্সবাজারমূখী যাত্রীবাহী সিএনজি তল্লাশী চালিয়ে ১২ বোতল বিদেশী মদ ১২০ বোতল ক্যান বিয়ার ও সিএনজি গাড়ি সহ ৩ জনকে আটক করেন। আটককৃতরা হলেন জালিয়াপালং ইউনিয়নের পশ্চিম পাইন্যাশিয়া গ্রামের হাজী ফয়েজ আহাম্মদের ছেলে আনিসুর রহমান (২১), হলদিয়াপালং ইউনিয়নের পশ্চিম মরিচ্যা গ্রামের মনির হোসেনের ছেলে সোনা আলম (২৫) ও রামু উপজেলার আবদুর রহমানের ছেলে নুরুল কবির (৩০)। এছাড়াও বৃহস্পতিবার সকালে নাইক্ষ্যংছড়ির তুলাতুলি এলাকায় পরিত্যক্ত অবস্থায় ৪ হাজার ৫ শ ১৭ পিস জন্ম নিয়ন্ত্রক সুখী বডি উদ্ধার করেন। কক্সবাজার ১৭ বিজিবির অধিনায়ক লেঃ কর্ণেল ইমরান উল্লাহ সরকার মাদক সহ ৩ পাচারকারীকে আটকের সত্যতা নিশ্চিত করেছেন।